امریکا په افغانستان کې له ماین پاکۍ سره مرسته کوي
په تیرو ٣٥ کالو کې په افغاسنتان کې په میلیونونه ماینونه ښخ شوي دي چې اوس هم هره میاشت په لسگونو کسان ددغه پټ دښمن ښکار کیږي.
په افغانستان کې د څو لسیزو او شخړو له کبله دغه هیواد د هغو هیوادونو په ډله کې راځي چې تر ټولو زیات ځمکني ماینونه او ناچاودیدل شوي توکي په کې موندل کیږي. د امریکا د متحده ایالاتو د بهرنیو چارو وزارت په یو نوي رپوټ کې د امریکا هغه هلې ځلې په ډاگه شوې دي چې هدف یې د جگړې د دې مرگونو وسیلو څخه د افغان میرمنو، ماشومانو او نارینو ژغورل دي. په ٢٠١۴ کال کې د امریکا متحده ایالاتو په افغانستان کې د ماینونو او د نا چاودیدونکو توکیو د پاکولو لپاره ٢٢ میلیونه ډالره مرسته وکړه چې په دې سره د ماین پاکۍ په ډگر کې د افغانستان سره د امریکا مرستې ٣٩٨ میلیونو ډالرو ته ورسیدلې. ددغو پیسو په مرسته د افغانستان حکومت او غیر حکومتي سازمانونو مایونونه، ناچاودیدلي توکي او مهمات پاک کړي او خنثی کړي دي. د امریکا پر مالي مرستې باندې د "ماین اکشن پروگرام" په نامه سازمان په څیر موسسو سره مرسته شوې چې په افغانستان کې د ماین پاکۍ چارې پرمخ یوړل شي. د "ماین اکشن پروگرام" سازمان په افغانستان کې دننه په ظرفیتونو باندې کار کوي چې په راتلونکې کې د ځمکنیو ماینونو د پاکولو مسله پخپله په خپل داخلي کدر حل کړي. ددغه سازمان د ماین پاکۍ بیلابیلو ډلو د تخنیکي تجهیزاتو او د روزل شویو سپیو په مرسته د ماینونو بیلابیلې سیمې سروی کړي دي او د ماینونو څخه یې پاکې کړې دي. دغه راز د امریکا د مالي مرستو څخه د ماینونو د قربنیانو سره د مرستې په خاطر هم کار اخیستل شوی دی او داسې پروگرامونه یې په لړ کې هم تمویل شوي دي چې هدف یې د هغو سیمو د خلکو لپاره د روزنیزو پروگرامونو په لاره اچول وو چې د ماینونو په مناطقو کې ژوند کوي. بل سازمان چې هلو ترست نومیږي هم یې د امریکا سره په گډه د ماین پاکۍ په برخه کې کار کړی دی او د ماین پاکۍ له عصري وسایلو څخه یې کار اخیستی دی او دغو وسایلو ته یې وده ورکړې ده. دغې سازمان په ټول افغانستان کې ارزیابۍ او سرویگانې کړې دي او د ماین پاکۍ پروژې یې پلې کړي دي. د امریکا متحده ایالات دې ته متعهد دي چې د نړۍ په گوټ گوټ کې د خلکو سره مرسته وکړي او خلکو ته داسې زمینه مساعده کړي چې د ماینونو څخه په یوې پاکې نړۍ کې تگ راتگ او ژوند وکړي.